Matriekuitslae: ‘Ons sal by hof se besluit berus,’ sê departement(Foto: Maroela Media) Die departement van basiese onderwys het gesê hy sal in die lig van die jongste verwikkelinge rakende die bekendmaking van die 2021-matriekuitslae en dreigende litigasie by die beslissing van die hof berus. Maroela Media het Vrydag saam met die burgerregteorganisasie AfriForum en Anlé Spies, ŉ matrikulant van die 2021-matriekklas, hofstukke aan onder meer die minister van basiese onderwys beteken. Die saak is reeds op die hofrol geplaas en word die week, waarskynlik Dinsdag, aangehoor. Die aansoek is om die departement van onderwys se onlangse besluit om nié die matriekuitslae vanjaar in die media te publiseer nie, op ŉ dringende grondslag in die hof teen te staan. Die besluit is vroeër vandeesweek geneem ingevolge die Wet op die Beskerming van Persoonlike Inligting (Popi) wat op 1 Julie verlede jaar in werking getree het. Die departement Sondag in ‘n verklaring gesê hy het voorleggings van ŉ groot verskeidenheid van organisasies en individue ontvang na aanleiding van sy besluit en is hy onder meer in gesprek met die Inligtingsreguleerder en die Suid-Afrikaanse Nasionale Redakteursforum (Sanef). “In die hantering van die aangeleentheid word die departement gelei deur die behoefte om aan al die wetlike verpligtinge te voldoen, maar uiteindelik beveel die Grondwet die departement om in die beste belang van die leerder op te tree.” Willie Spies, direkteur van die regsfirma Hurter Spies wat namens die partye optree, het gesê dit is ŉ positiewe verwikkeling dat die departement nie teenstand teen die aansoek gaan bied nie. Kallie Kriel, uitvoerende hoof van AfriForum, het ook gesê die burgerregte-organisasie verwelkom die besluit van die departement om hom by die hof se uitspraak te berus. “Ons hoop dat ons Dinsdag in die hof kan verseker dat vanjaar se matrieks ook hul uitslae op mediaplatforms sal kan bekom soos wat in die verlede die gebruik was,” sê Natasha Venter, bestuurder vir onderwysregte by AfriForum. Susan Lombaard, uitvoerende hoof van Maroela Media, het ook in haar beëdigde verklaring voor die hof aangedui dié besluit hou verwoestende gevolge vir media-instellings in, wat beplan het om die matriekuitslae te publiseer met gepaardgaande inligting, advertensies en bemarkingsveldtogte van voornemende werkgewers, universiteite, tersiêre onderwysinstellings, beursfondse en instellings wat finansiële ondersteuning aan studente bied.